Ehdotus: neuvoston päätökseksi monivuotisista rahoitussuuntaviivoista selvityksessä olevan EHTY:n varojen hallinnoimisesta /* KOM/2000/0520 lopull. */



Virallinen lehti nro 029 E , 30/01/2001 s. 0251 - 0253



Ehdotus NEUVOSTON PÄÄTÖKSEKSI monivuotisista rahoitussuuntaviivoista selvityksessä olevan EHTY:n varojen hallinnoimisesta (Komission esittämä) PERUSTELUT Neuvosto ja neuvostossa kokoontuneet jäsenvaltioiden edustajat antoivat 20 päivänä heinäkuuta 1998 ja 21 päivänä kesäkuuta 1999 päätöslauselmat, joiden mukaan Euroopan hiili- ja teräsyhteisön perustamissopimuksen voimassaolon päättyessä vuonna 2002 EHTY:n varojen ja velkojen olisi pysyttävä erillään muista yhteisön varoista ja komission olisi hoidettava niitä. Lisäksi päätettiin, että komission olisi hallinnoitava näitä varoja komission ehdottamien ja neuvoston hyväksymien monivuotisten rahoitussuuntaviivojen mukaisesti, jotta varmistettaisiin varoille pitkän aikavälin tuotto. Oheinen ehdotus neuvoston päätökseksi sisältää edellytetyt monivuotiset rahoitussuuntaviivat. Ehdotettujen suuntaviivojen keskeiset kohdat ovat seuraavat: * Niissä määritellään toimet, joita komissiolla on lupa tehdä, ja vahvistetaan erityyppisille sijoituksille turvalliset rajat riskin minimoimiseksi. * Niissä ehdotetaan talousarvio- ja kirjanpitomenettelyt, joilla varmistetaan, että varojen tuotto ohjataan talousarviossa sille aiottuihin tarkoituksiin. * Niissä mainitaan, että komissio käyttää työjärjestystä, jota tällä hetkellä käytetään EHTY:n varojen hoidossa ja joka perustuu asiasta vastaavien yksiköiden lähes 50 vuoden aikana varojen hoidosta hankkimaan kokemukseen. * Niissä mainitaan myös, että suuntaviivoja on tarkistettava säännöllisesti tarpeelliseksi katsottujen muutosten tekemiseksi, kuten neuvosto ja neuvostossa kokoontuneet Euroopan yhteisön jäsenvaltioiden hallitusten edustajat kehottivat. Ehdotus NEUVOSTON PÄÄTÖKSEKSI monivuotisista rahoitussuuntaviivoista selvityksessä olevan EHTY:n varojen hallinnoimisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon [...] neuvostossa kokoontuneiden jäsenvaltioiden hallitusten edustajien päätöksen Euroopan hiili- ja teräsyhteisön perustamissopimuksen voimassaolon päättymisestä [..../.../EHTY] [1] ja erityisesti sen 3 artiklan 2 kohdan, [1] EYVL L ottaa huomioon komission ehdotuksen [2], [2] EYVL C ottaa huomioon Euroopan parlamentin lausunnon [3], [3] EYVL C sekä katsoo seuraavaa: (1) Päätöksen [..../.../EHTY] tarkoituksia varten komission olisi hallinnoitava selvityksessä olevan EHTY:n varallisuutta ja selvityksen jälkeen hiili- ja terästutkimusrahaston varoja. (2) Varojen hoidon tavoitteena olisi oltava mahdollisimman korkean tuoton saavuttaminen turvallisesti. (3) Koko pääoma, joka selvityksen jälkeen tulee hiili- ja terästutkimusrahaston varoiksi, olisi säilytettävä. (4) Siirretyn varallisuuden hoidossa olisi otettava huomioon Euroopan hiili- ja teräsyhteisön rahoitustoimissa saatu kokemus, ja näiden monivuotisten rahoitussuuntaviivojen selvityksessä olevan EHTY:n varojen hallinnoimisesta olisi siten perustuttava tähän kokemukseen, ON PÄÄTTÄNYT SEURAAVAA: 1 artikla Monivuotiset rahoitussuuntaviivat selvityksessä olevan EHTY:n varallisuuden hallinnointia varten ja selvityksen jälkeen hiili- ja terästutkimusrahaston varoja, jäljempänä 'rahoitussuuntaviivat', vahvistetaan liitteessä. 2 artikla Rahoitussuuntaviivoja tarkistetaan ja täydennetään tarvittaessa joka viides vuosi ja ensimmäisen kerran siten, että tarkistukset tulevat voimaan 1 päivänä tammikuuta 2008. Tätä varten komissio voi arvioida viimeistään tämän viisivuotiskauden viimeisen vuoden kuuden ensimmäisen kuukauden aikana rahoitussuuntaviivojen toimivuuden ja tehokkuuden sekä ehdottaa kaikki tarpeelliset muutokset. Jos komissio katsoo olevan asianmukaista, se voi tehdä kyseisen arvioinnin ja ehdotuksen tarpeellisiksi muutoksiksi ennen kunkin viisivuotiskauden päättymistä. 3 artikla Tämä päätös tulee voimaan 24 päivänä heinäkuuta 2002. Tehty Brysselissä Neuvoston puolesta Puheenjohtaja LIITE Rahoitussuuntaviivat jäsenvaltioiden komissiolle siirtämien selvityksessä olevan EHTY:n varojen sijoittamista varten 1. Johdanto Neuvostossa kokoontuneet Euroopan hiili- ja teräsyhteisön (EHTY) jäsenvaltiot ovat siirtäneet Euroopan yhteisölle varat, jotka kuuluvat EHTY:n perustamissopimuksen voimassaolon päättyessä 23 päivänä heinäkuuta 2002 purettavalle EHTY:lle. Jäsenvaltiot ovat antaneet Euroopan yhteisön tehtäväksi käyttää näitä varoja EHTY:n kaikkien oikeudellisten sitoumusten hoitamiseen, ja ne ovat sopineet, että näitä varoja hoidetaan jäsenvaltioiden antamien ohjeiden mukaisesti siten, että kyseisestä tehtävästä voidaan suoriutua ja varoja voidaan tarjota hiili- ja teräsalojen jatkuvan tutkimuksen rahoittamiseen. Näiden varojen hoidossa on noudatettava seuraavia rahoitussuuntaviivoja sitoumusten hoitamisen ja tutkimustoiminnan mahdollisen ylijäämän rahoittamisen varmistamiseksi. 2. Varojen käyttö Kaikkia purettavan EHTY:n varoja, mukaan lukien sen lainasalkku ja sijoitukset, on käytettävä seuraavasti: * Varoja on ensisijaisesti käytettävä tarpeen mukaan EHTY:n jäljellä oleviin velvoitteisiin, jotka aiheutuvat sen lainakannasta [4] ja aiemmista toimintatalousarvioista, ja [4] Järjestämättömien lainojen tapauksessa vaje katetaan EHTY:n varoista. * toissijaisesti, sikäli kuin varoja ei tarvita mainittujen velvoitteiden hoitamiseen, varat on sijoitettava siten, että niistä kertyy tuloa, jolla voidaan rahoittaa tutkimuksen jatkamista hiili- ja terästeollisuuden alalla. 3. Varojen jakaminen Edellä 2 kohdan perusteella komissio jakaa jäsenvaltioilta saadut varat seuraaviin kolmeen luokkaan: i) varannot, joilla vakuutetaan EHTY:n velkojat siitä, että EHTY:n koko lainakanta ja sen korot maksetaan täysimääräisinä ajallaan, ja velallinen säilyttää näin riskiluokituksen AAA ii) varat, joilla taataan ennen EHTY:n perustamissopimuksen voimassaolon päättymistä EHTY:n toimintatalousarviossa oikeudellisesti sidottujen määrien hoitaminen iii) pitkän aikavälin sijoitukset, sikäli kuin varoja ei tarvita mainittuihin tarkoituksiin (koska lainoja on lyhennetty tai korkoja maksettu varauksia käyttämättä tai talousarvion velvoitteiden peruuntumisen vuoksi). 4. Sijoitusluokat Tämän järjestelyn puitteissa allokoidut varat on sijoitettava siten, että varat ovat tarvittaessa käytettävissä ja samalla saavutetaan paras mahdollinen tuotto sekä huolehditaan pitkän aikavälin turvasta ja vakaudesta. a) Tavoitteiden saavuttamiseksi voidaan käyttää seuraavia sijoitusinstrumentteja jäljempänä vahvistettujen rajojen puitteissa: i) määräaikaistalletukset hyväksytyissä pankeissa ii) hyväksyttyjen pankkien liikkeeseen laskemat tai näiden suuntaviivojen mukaisten muiden hyväksyttyä tyyppiä olevien tahojen liikkeeseen laskemat rahamarkkinainstrumentit, joiden maturiteetti on alle vuoden iii) kiinteä- ja vaihtuvakorkoiset joukkovelkakirjat, joiden laina-aika on enintään 10 vuotta, edellyttäen että ne on laskenut liikkeeseen hyväksyttyä tyyppiä oleva liikkeeseenlaskija iv) osakesijoitukset yhteissijoitusrahastoihin, edellyttäen että sijoituksia tehdään vain rahastoihin, jotka pyrkivät seuraamaan jonkin indeksin kehitystä; nämä sijoitukset ovat sallittuja vain 3 kohdan iii alakohdassa tarkoitetuille sijoituksille. b) Komissio voi myös tehdä seuraavia toimia: i) takaisinosto- ja takaisinmyyntisopimuksia, edellyttäen että toisella osapuolella on lupa kyseisiin liiketoimiin ja edellyttäen että a) tällaisten sopimusten perusteella hallussa olevia arvopapereita ei saa myydä muulle kuin toiselle sopimuspuolelle ennen sopimuksen päättymistä ja b) komissiolla on mahdollisuus ostaa takaisin mahdollisesti myymänsä arvopaperit sopimuksen päättyessä. ii) joukkovelkakirjojen lainausta, mutta ainoastaan tunnustettujen maksujenselvitysjärjestelmien kuten CLEARSTREAMin (aiemmin CEDEL) ja EUROCLEARin tai johtavien, tämän tyyppisiin operaatioihin erikoistuneiden rahoituslaitosten vahvistamien ehtojen ja menettelyiden mukaisesti. c) Komissio ei saa tehdä seuraavia toimia: i) jalometallien tai jalometallitodistusten ostoja ii) kiinteistöjen ostoja, lukuun ottamatta EU:n toimielinten käyttämien rakennusten ostoja iii) johdannaissopimusten ostoja ja myyntejä. 5. Sijoitusten rajat a) Komission tekemiä sijoituksia rajoitetaan seuraaviin määriin: - jäsenvaltioiden tai EU:n toimielinten liikkeeseen laskemien tai takaamien joukkolainojen osalta 250 miljoonaa euroa jäsenvaltiota tai toimielintä kohti - vähintään riskiluokituksen AA- tai vastaavan omaavien muiden valtioiden tai ylikansallisten lainaajien liikkeeseen laskemien tai takaamien joukkolainojen osalta 100 miljoonaa euroa - hyväksytyn pankin talletusten ja/tai rahamarkkinainstrumenttien osalta joko 100 miljoonaa euroa tai 5 prosenttia pankin omista varoista sen mukaan kumpi on alempi - vähintään riskiluokituksen AAA omaavien yritysten liikkeeseen laskemien joukkolainojen osalta 50 miljoonaa euroa - vähintään riskiluokituksen AA- tai vastaavan omaavien yritysten liikkeeseen laskemien joukkolainojen osalta 25 miljoonaa euroa - vähintään riskiluokituksen AA- tai vastaavan omaavien yhteissijoitusrahastojen osalta 25 miljoonaa euroa kuhunkin yksittäiseen kohteeseen. b) Sijoitus yksittäiseen joukkolainaan, edellä a kohdassa annettujen rajojen puitteissa, saa olla enintään 20 prosenttia kyseisen joukkolainan kokonaismäärästä. c) Enintään 20 prosenttia kokonaismäärästä saa olla sijoitettuna yhteen liikkeeseenlaskijaan. d) Mainittujen luokitusten on oltava ainakin yhden, yleisesti keskeisenä kansainvälisenä luottokelpoisuutta luokittelevana yrityksenä pidetyn laitoksen antamia. 6. Siirto EU:n talousarvioon Tulon nettomäärä siirretään EU:n yleiseen talousarvioon nimettyyn tarkoitukseen osoitettuna tulona, ja rahasto käyttää sitä tarpeen mukaan hiili- ja teräsalojen tutkimusohjelmia koskevan budjettikohdan sitoumuksiin. 7. Sijoitusmenettelyt Komissio harjoittaa purettavan EHTY:n puolesta mainittua sijoitustoimintaa EHTY:n päättymishetkellä voimassa olevien EHTY:ä koskevien sääntöjen ja menettelyiden mukaisesti; komissio voi kuitenkin tehdä niihin muutoksia hyvän markkinakäytännön sitä edellyttäessä. 8. Tilinpäätös Varojen hoidosta on esitettävä selvitys vuotuisessa purettavasta EHTY:stä laadittavassa taseessa ja tuloslaskelmassa. Niissä on käytettävä yleisesti hyväksyttyjä laadintaperiaatteita, jotka ovat samankaltaisia kuin EHTY:ssä käytetyt laadintaperiaatteet. Komissio hyväksyy tilit, ja tilintarkastustuomioistuin vahvistaa ne. Komissio voi palkata ulkopuolisen yrityksen tekemään tileistä vuosi- tilintarkastuksen.